九曜石奉呈同遊蔣帥穎叔吳漕翼道
作者：郭祥正
朝代：宋

paragraphs: 番禺西城偏，九石名九曜。
危根插滄浪，古魄鎮臨眺。
何人試巧手，鑿此混沌竅。
森森毛髪散，偉偉儀形肖。
葱蒼翠霧濕，玲瓏秋月照。
痕添海潮上，聲酸朔風叫。
龍歸憂利劍，鼇泣怖長釣。
曾非借霹靂，安得離巖嶠。
菱溪與太湖，所得信未妙。
誰將置濠隍，我願植廊廟。
堅貞以類舉，邪僻令遁趒。
濡毫勒陰崕，卑語君莫誚。